
COMUNICAT DE PRESĂ
Vineri, 19 mai,  2017, ora 16.00

la Centrul Expoziţional Constantin Brâncuşi

va avea loc vernisajul expoziţiilor personale

Gabriela Culic (România) şi Aleksandras Vozbinas (Lituania),

Organizate în cadrul Bienalei Internaţionale de Pictură, Chişinău 2017, ediţia a V-a.

        În cadrul bienalei acestei ediții, tradițional sunt organizate două expoziții personale, a doi artiști invitați din diferite țări: Gabriela Culic din România, deținătoarea Premiului Muzeului Național de Artă al Moldovei din acest an și Aleksandras Vozbinas din Lituania, câștigătorul Trofeului Artmuseum. Lucrările etalate pe simezele Centrului Expozițional „C. Brâncuși” al Uniunii Artiștilor Plastici, contribuie substanțial la extinderea spațiului expozițional, amplificând valoarea acestui eveniment internațional.

Tudor Zbârnea, 
Director general MNAM

Curatorul Bienalei     
      Gabriela Culic, artist plastic din România, licenţiată a Universităţii Naţionale de Arte Bucureşti, secţia pictură, în clasa prof. Tudor Nicolau şi Teodor Moraru.

    Începând cu anul 2004, Gabriela Culic organizează mai multe expoziţii personale în ţară şi peste hotare: ICR Viena,  Reverie ;  ICR Berlin, Revin in 8 minute; European Art Gallery, Breath ; Veroniki Art Gallery; Galeria Galateca; Palatul  Cantacuzino; Apollo, Efemeride, Bucureşti; Galeria Ana; Galeria Galateea, Bucureşti; Galeria Artis / Teatrul Naţional Bucureşti

Căminul Artei, Bucureşti etc.
      Participă la numeroase expoziţii de grup naţionale şi internaţionale: Calpe Gallery, Timişoara ; Galeria Arcub, Bucureşti ; Muzeul Cotroceni ; Asociaţia Naţională pt Arte Vizuale Contemporane, Bucureşti ; Centrul Expoziţional C.Brancuşi, Bienala Internaţională de Pictură, Chişinău 2015 ; La Rochelle Cité Internationale des Arts din Paris; Bratislava/ Slovacia ; Palatul Parlamentului, Muzeul Ţăranului Român ; Galeria Pavillon Charles X, Saint-Cyr-sur-Loire / Franţa; sala de expoziţii a Teatrului De Nieuwe Regentes din Haga; Ambasada României in Olanda; Proiectul  «10+1» Vrancea , simpozion si expoziţie itinerantă la Focşani, Bucuresti, Bacău, Iaşi, Muzeul Naţional de Artă al Moldovei/ Chişinău; «Global Arts Projects », New York; Muzeul de Artă Constanţa etc.
      Gabriela Culic este deţinătoarea a mai multor premii: Trofeul Muzeului Naţional de Artă al Moldovei, Artmuseum, Bienala Internaţională de Pictură Chişinău 2015;  Premiul pentru Pictura acordat de Fundatia Culturala “Mihai   Eminescu”.

Lucrările artistei se păstrează în colecţiile de stat: Muzeul Kaisersteinbruch / Austria, Palatul Cantacuzino, Muzeul de Artă Ploieşti, Muzeul de Artă Comparată MACSB, Colecţia Muzeală Bistriţa, Centrul Cultural Vrancea , Fundaţia Europeană Dragan, cât şi în colectii particulare din România, SUA, Germania, Austria, Olanda, Belgia, Franţa, Canada.

          Linişte. O răsuflare. O bătaie din aripi şi suntem liberi. Ca reminiscențe ale unei vremi în care doar adierea vântului și ciripitul păsărilor sparg liniștea unei lumi fără oameni, o lume al cărei echilibru e susținut de un instinct primar ce sălășluiește în toți și toate, lucrările lui Culic reverberează un dor greu de tradus în cuvinte. Purtată de aripile păsărilor, artista creează în lucrările sale o atmosferă particulară, plină de liniște și libertate, la adăpost de orice pericol. Ea ia privitorul de mână și, împingându-l ușor-ușor, îl poartă către acel loc aflat alături de realitatea cotidiană, un loc al deplinei siguranțe. Ea ne conduce pe fiecare în parte într-o lume și o epocă ce parcă au fost, parcă n-au existat vreodată, pe care sigur le cunoaștem chiar dacă eludează orice definiție. Privitorii se regăsesc într-un timp străvechi, acolo unde începutul a tot și toate poate fi conceput din nou, iar și iar. 

Ana-Maria Altmann

    Aleksandras Vozbinas s-a născut în Vilnius în 1958. În 1988 a absolvit Institutul de Artă de Stat din Lituania la clasa de pictură. În 1990 devine membru al Uniunii Artiștilor Plastici din Lituania.

Artistul a participat activ la diverse expoziții începând cu 1988. A avut mai mult de 40 expoziții personale și a luat parte la mai mult de 300 expoziții de grup în Lituania și peste hotarele ei.

Lucrările sale se păstrează în colecţiile Muzeului Naţional de Artă al Lituaniei, Fondului de Artă Lituanian, Municipalităţii orașului Vilnius, Bibliotecii Naționale Martynas Mažvydas, Muzeului de Artă Sharjah și în numeroase galerii private din Germania, Marea Britanie, Italia, Polonia, Danemarca, Suedia, Rusia, SUA etc. 
Aleksandras Vozbinas a pregătit și a organizat o serie de proiecte de artă în Lituania și peste hotarele ei:  Simpozioanele internaționale de pictură ”Zilele Soutine” ; Peisajele Lituaniei. Primăria orașului Varșovia, Polonia; Peisajele Lituaniei. Ambasada Republicii Lituania în Suedia, Stockholm ;

Zilele culturii din Vilnius la St. Petersburg; Simpozioanele de pictură ”Regina”, Druskininkai etc.

   Viaţa pentru mine este ca o succesiune de paradoxuri ce definesc soarta omului, care este învăluită în roba mediului social. Naşterea şi moartea nu depind de dorinţa individului. Ele sunt dincolo de limitele puterii şi înţelegerii umane.

Am fost interesat de subiectul istoriei încă de mic copil. Anume istoria m-a ajutat să înţeleg fundalul acelei desfăşurări neîncetate unde au loc aceleaşi evenimente dramatice şi repetitive. Doar personajele se schimbă, dar diferite generaţii joacă aceeaşi piesă veche. Probabil nimeni nu ar fi în stare să explice esenţa acelei piese. Vulnerabilitatea unei persoane poate fi înfrumuseţată cu elemente de ironie sau de grotesc. Acesta ar putea fi motto-ul meu în artă…

Aleksandras Vozbinas         
Expoziţia va rămâne deschisă pentru perioada 18 mai - 04 iunie 2017 

Vom fi recunoscători dacă veţi informa despre acest eveniment în ziarul, revista, postul de  radio/televiziune la care activaţi.

